ઘણા એવા ઉદાર હોય છે જે આડેદા’ડે કોઈ વાતે રિસાઈ જતા નથી, કિન્તુ કોઈને ત્યાં સારો-નરસો પ્રસંગ આવે ત્યારે જ તેમને કોઈ ને કોઈ વાતે ઓછું આવી જાય છે. એવા લોકો માટે તો આવા ટાણે જ માઠું લગાડવાની મોસમ છલકે છે. દા.ત. એક બાપ અને તેના દીકરા વચ્ચે રાગ નહીં એની નિમંત્રણ આપનારને જાણ ન હતી એટલે તેણે એ બંનેને નિમંત્રણ આપી લગ્નમાં બોલાવ્યા. લગ્નમાં દીકરાને જોતાં જ બાપની આંખ ફરી ગઈ. બાપે તરત જ યજમાનને બોલાવી ધમકાવ્યો, ગુસ્સાથી પૂછ્યું, ‘મનહરને લગ્નમાં તમે કેમ બોલાવ્યો ? કંઈ કારણ ?’